V druhej oblasti bola ako hlavný problém pri fungovaní digitálneho jednotného trhu identifikovaná právna neistota, pokiaľ ide o akty povolené v rámci existujúcich výnimiek z autorského práva, a to najmä v digitálnom prostredí. Právna neistota postihuje učiteľov aj študentov, keď používajú obsah pri digitálnom a cezhraničnom vyučovaní. Výskumníkom spôsobuje právna neistota problémy pri vykonávaní hĺbkovej analýzy textu a údajov obsahu, ku ktorému majú zákonný prístup. Právna neistota a neprimerané transakčné náklady môžu komplikovať aj zachovávanie diel inštitúciami kultúrneho dedičstva, a to najmä v digitálnej podobe.

Pokiaľ ide o druhú oblasť, existujúca úroveň harmonizácie obmedzuje členské štáty pri konaní v oblasti autorského práva, keďže nemôžu jednostranne meniť rozsah harmonizovaných práv a výnimiek. Okrem toho je na zabezpečenie právnej istoty pri cezhraničných prípadoch nevyhnutný zásah EÚ. Pokiaľ ide o tretiu oblasť, odôvodnenie opatrenia EÚ vyplýva z už zavedenej harmonizácie (najmä v oblasti práv), ako aj z cezhraničného charakteru distribúcie obsahu online. Zásah na vnútroštátnej úrovni by nebol na riešenie zistených problémov dostatočne účinný (najmä preto, že by nemal príslušný rozsah) a spôsobil by vznik nových prekážok a rozdrobenosť trhu. Opatrenie na úrovni EÚ je potrebné, aby sa tvorcom, ako aj investorom do obsahu, distribútorom a používateľom obsahu zabezpečila právna istota. Držiteľom práv tiež umožní lepšie využívať práva v online prostredí a zabezpečí rovnaké podmienky na digitálnom jednotnom trhu.

Pokiaľ ide o prvú oblasť, vnútroštátne riešenia uvedených problémov týkajúcich sa online prístupu k obsahu, a to aj cezhraničného, môžu spôsobiť ešte väčšiu rozdrobenosť digitálneho jednotného trhu. S cieľom zabezpečiť jednoznačné prínosy by sa preto mal na úrovni EÚ zabezpečiť spoločný prístup k riešeniam a spoločné opatrenia.

Možnosti posudzované v tomto posúdení vplyvu by ovplyvnili najrôznejšie zainteresované strany, najmä autorov a výkonných umelcov, organizácie kolektívnej správy, producentov, vydavateľov, vysielateľov, poskytovateľov služieb retransmisie, distribútorov, online služby, používateľov z inštitúcií, výskumníkov a spotrebiteľov. Stanoviská zainteresovaných strán sa do veľkej miery týkajú jednotlivých tém, preto sa v tomto posúdení vplyvu uvádzajú pri každej možnosti. Výsledky verejných konzultácií uskutočnených v rokoch 2013 až 2016, ktoré podporujú analýzu v tomto posúdení vplyvu, sa uvádzajú v prílohe 2.

Vydavateľom publikácií by uprednostňovaná možnosť priniesla zvýšenie právnej istoty a posilnenie postavenia pri vyjednávaní, pričom by mala aj pozitívny vplyv na ich schopnosť licencovať obsah a vymáhať práva na ich tlačové publikácie. Preferovanou možnosťou sa zvýši aj právna istota všetkých vydavateľov, pokiaľ ide o možnosť získať podiel na náhrade za používanie na základe výnimky.

Uprednostňovaná možnosť pre zachovávanie diel by priniesla úplnú právnu istotu inštitúciám kultúrneho dedičstva vykonávajúcim reprodukciu diel na účely ich zachovania vo svojich trvalých zbierkach, a to aj pomocou digitálnych technológií.

Nová výnimka pre hĺbkovú analýzu textu a údajov by priniesla výskumným organizáciám zvýšenie právnej istoty a zníženie nákladov na vysporiadanie práv, a to aj v situáciách, keď sa výskumné projekty realizujú s možným komerčným výsledkom, napr. v súvislosti s verejno-súkromnými partnerstvami.

Nová výnimka pre digitálne používanie chráneného obsahu v súvislosti s ilustráciou pri vyučovaní by priniesla úplnú právnu istotu vzdelávacím zariadeniam a učiteľom, zvýšila by využívanie a kvalitu digitálnych technológií a inovačných metód vzdelávania a zabezpečila by lepšie vzdelávacie prostredie a lepšie výsledky študentov. Možnosť členských štátov podmieniť výnimku dostupnosťou licencií na rovnaké použitie by priniesla potrebnú flexibilitu bez zníženia právnej istoty pre používateľov alebo komplikovania cezhraničného používania.

Pokiaľ ide o obchodne nedostupné diela, uprednostňovaná možnosť by zabezpečila zníženie transakčných nákladov a umožnila by poskytovanie osobitných licencií potrebných na digitalizáciu a sprístupňovanie obchodne nedostupných diel inštitúciami kultúrneho dedičstva v prípade všetkých druhov diel a vo všetkých členských štátoch, a to aj cezhranične.

Uprednostňované možnosti identifikované v súvislosti s online vysielaním a retransmisiou televíznych a rozhlasových programov by viedli k zníženiu transakčných nákladov na vysporiadanie práv, ktoré vznikajú vysielateľom pri službách cezhraničného online vysielania a retransmisie prostredníctvom „uzavretých“ elektronických komunikačných sietí (napr. IPTV). Očakáva sa aj to, že umožnia cezhraničnú distribúciu televíznych a rozhlasových programov vysielateľov a prístup k nim.